Tar ils dus DC’s per uffants vegn uss anc il nov cudesch da Linard Bardill
Istorgias misteriusas dal pastur Andrì Tona 

(anr) Quest’emna cumpara il nov cudesch per uffants da Linard Bardill en la chasa editura Zytglogge. Il cudesch raquinta la istorgia misteriusa dal pastur Andrì Tona che va l’atun a pe encunter Turitg ed arriva sin ses viadi schizunt en l’America. Medemamain repeta radio DRS 1 questa e proxima emna las aventuras dal pastur Andrì en diesch serias. Quellas vegnan emessas a las 11.45 en il «Kinderclub» ed a las 19.30 en l’emissiun «SiggSaggSugg». Tgi che less dentant tadlar las aventuras en in toc po cumprar il disc cumpact dubel «Lieder und Gschichta us em Rucksack von Andrì»: L’actur grischun Andrea Zogg raquinta l’istorgia, e chanzuns da l’autur sez na dastgan sa chapescha er betg mancar. 

Fastizs rumantschs 
Avant in onn è cumparì il DC per uffants «Luege was der Mond so macht». Là ha Linard Bardill cumponì, sunà e chantà texts da Lorenz Pauli. Il DC è daventà in success. Las chanzuns na pon betg mo fascinar ils uffants, che san prest ordadora ellas, mabain era ils creschids. Sco sin il DC da l'onn passà lascha Bardill era sin il DC da l'onn passà lascha Bardill era sin il nov DC enavos intgins fastizs rumantschs: uschia èn tranter las chanzuns tudestgas da chattar «Via dal lat» u sin il nov DC la chanzun da buna notg «Tutta nanna tgu».

Action, poesia e filosofia
«Das geheimnisvolle Buch – Aus dem Rucksack von Andri» è il titel dal cudesch che cumpara quest'emna. Andrì Tona banduna sco mintg'atun cun ses chaun Tarru l'alp Calusa è sa metta sin viadi en la citad. Cun agid d'in nanin ch'è cumparì al pastur en il siemi chatta el in cudesch misterius. Nagin che po leger la scrittira ed ils segns en quest cudesch. Mo in pau a la giada gartegi ad Andrì da chapir intginas frasas. Entras questa scuverta vegn Andrì manà vinavant dad in segn a l'auter: ina buttiglia bittada davent, ina marca postala custaivla, ina brev nunspetgada...Tut quai èn etappas d'in viadi captivant e fantastic plain aventuras. Il pastur chatta en l'ester sia figlia Andrea ch'el n'enconuscheva fin là anc betg. Ensemen cun lezza sfundra Andrì en in mund miraculus dal qual els pon be mitschar pli cun agid dal satgados dad Andrì. Sin las differentas staziuns da viadi inscuntra il pastur diversas furmas da vita: la famiglia ventiraivla a Maiavilla, il pestgader solitari al Lai Rivaun, la cuminanza d'abitar a Turitg e la mamma ch'educhescha suletta l'uffant en l'America. Bardill ha pachetà en ses cudesch misteris sco en ditgas, action, filosofia e poesia – dapli pia che quai che vegn uschiglio purschì ozendi als uffants. Il disc cumpact dubel: Linard Bardill «Lieder und Geschichte us em Rucksack vom Andrì», cumparì tar Sound Service Gümligen.

Il cudesch: Linard Bardill, «Das geheimnisvolle Buch – Aus dem Rucksack von Andrì», chasa editura Zytglogge, ca. 112 paginas, ca. 26 francs.